Pali Citatu, May 23
Nshakakushe nakalya nangu ukukulekelesha nakalya.—Heb. 13:5.
Kuti twayampanya aya mashiwi Lesa alanda ne fyo Yesu alandile pa kufwaya intanshi Ubufumu no bulungami bwa kwa Lesa. (Mat. 6:33) Bushiku bumo umutumwa Petro aipwishe Yesu ati: “Twalisha fyonse no kumukonka; finshi ifwe tukakwata?” (Mat. 19:27) Yesu takalipiile Petro lelo aebele abasambi bakwe ukuti Lesa akabalambula pa fyo baipeelesha ukumubombela. Abatumwa aba cishinka e lyo na bantu bambi bakalateka na Yesu ku muulu. Lelo na pali ino ine nshita Lesa alalambula ababomfi bakwe. Yesu atile: “Onse uwasha amayanda nelyo bamunyina nelyo inkashi nelyo wishi nelyo nyina nelyo abana nelyo amabala pa mulandu we shina lyandi, akapokelela ifingi nga nshi e lyo no mweo wa muyayaya.” (Mat. 19:29) Abasambi bakwe baali no kukwata amapaalo ayengi sana ukucila na pa fintu fyonse ifyo bashile pa kuti balebombela Lesa. Bushe bashifwe, banyinefwe, bamunyinefwe, bankashi yesu, e lyo na bana abo twakwata mu cilonganino ca kwa Lesa, tabacindama sana ukucila ifintu ifyo twasha pa mulandu wa Bufumu? w16.12 4:4, 5
Pali Cine, May 24
Icitetekelo kulolela kwashininkishiwa ukwa kuti ifintu tulesubila fikacitika.—Heb. 11:1.
Abena Kristu balikwata isubilo ilisuma nga nshi! Nampo nga twalisubwa nelyo nga twaba mwi bumba lya “mpaanga shimbi,” bonse tusubila ukuti ubufwayo bwa kwa Lesa kwi sonde bukafikilishiwa e lyo ne shina lya kwa Yehova likaba ilya mushilo. (Yoh. 10:16; Mat. 6:9, 10) Umuntu fye onse kuti afwaya ukuti ifi fikafikilishiwe. Tulasubila no kuti tukapokelela cilambu ca kwikala umuyayaya nampo nga ni mu “myulu ipya” nelyo nga ni mwi “sonde lipya.” (2 Pet. 3:13) Kanshi pali ino nshita, tulafwaisha ukumona ifyo Yehova akatwalilila ukutungulula no kutungilila abantu bakwe. Abantu ba mu calo ca kwa Satana nabo balikwata isubilo, lelo limo balatwishika nga ca kuti ifyo basubila fikacitika. Ku ca kumwenako, abantu abengi sana abateya ifyangalo fya cela mushuke balasubila ukuti balacimfya no kukwata indalama ishingi, lelo balatwishika nga ca kuti ifyo balesubila fikacitika. Lelo icitetekelo “kulolela kwashininkishiwa” ukwa kuti ifyo fwe Bena Kristu tusubila fikacitika. w16.10 3:1, 2
Pali Cisano, May 25
Mulebomfya ubupe Lesa amupeela ku kubombela abanenu.—1 Pet. 4:10.
Pa mulandu wa cikuuku cakwe, Yehova alitupeela ifya bupe ifyalekanalekana, bamo balicenjela mu fintu fimo e lyo bambi balishiba ifya kubomba bwino imilimo imo. Kanshi kuti twabomfya ifya bupe twakwata ku kucindika Lesa na ku kwafwa aba bwananyina. (Rom. 12:4-8) Yehova alitupeela umulimo uulanga ifyo atucindika, ne fyo atucetekela. Imilimo tubomba mu cilonganino ca kwa Lesa mu kupita kwa nshita ilaaluka. Natulande pali Yesu. Pa kubala, Yesu na Yehova bali fye babili. (Amapi. 8:22) Lyena Yesu atendeke ukwafwa Yehova ukubumba bamalaika, umuulu ne sonde, e lyo na bantu. (Kol. 1:16) Na lyo line ilyo papitile inshita, Yesu balimupeele umulimo umbi pano isonde, abalilepo ukuba akanya e lyo akula. (Fil. 2:7) Pa numa ya mfwa yakwe, Yesu alibwelele ku muulu no kuba icibumbwa ca mupashi na kabili ku kuba Imfumu ya Bufumu bwa kwa Lesa mu 1914. (Heb. 2:9) Pa numa ya Myaka Ikana Limo, Yesu akabwesesha Ubufumu kuli Yehova pa kuti “Lesa akabe fyonse kuli bonse.”—1 Kor. 15:28. w17.01 3:11, 12
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn